Åsvær fyr
Store norske leksikon,Teknologi og industri,Transport,Sjøfart og skipsindustri,Fyrvesen og losvesen,Fyrvesen,Norske fyr
Åsvær fyr er en fyrstasjon på holmen Andersbakken nord for Åsværet, i Dønna kommune, Nordland. Det ble opprettet som ledfyr i 1876, automatisert i 1978 og avbemannet i 1980.
Tårnets høyde: 18,5 meter Lyshøyde over høyvann: 24,5 meter Lysvidde: 14,2 nautiske mil  Lyskarakter: Oc (2) WRG 8s Navnet Fyret har navn etter øygruppen Åsværet. Forstavelsen Ås betyr bergrygg, og dem er det flere av på øyene. Historikk Fyrstasjonen ble opprettet for å bedre navigasjonsmulighetene ved det viktige fiskeværet, langs den indre leia og i innseilingen til Ranfjorden. Fyrstasjonen ble bygget og utrustet som et familiefyr og besto av et bolighus og et tårn i solid betong. Det holdt ikke mot orkanen nyttårsnatten 1917: Et 2,5 cm tykt vindusglass beskyttet av kraftige skodder ble knust, og store vannmasser fylte flere av rommene. To av familiemedlemmene ble skadet av glassplinter og styrtsjøer. Fyrvesenet bestemte seg for å kondemnere det første fyret og bygge ett nytt lenger inne, og høyere oppe på holmen. Der ble det satt opp et 18,5 meter høyt støpejernstårn på en sokkel av kraftig, hugget stein. I lyktehuset ble det plasser et kombinert 2. og 3. ordens fyrapparat. Det nye Åsvær fyr kunne tennes i 1919. Det ble også bestemt at fyret skulle gjøres om til tørnstasjon. Det ble derfor ikke satt opp et nytt bolighus, men isteden innredet to små værelser og et felles kjøkken til fyrvokteren og en assistent i selve fyrtårnet. Uthuset som nå står ved fyrtårnet ble satt opp noen år senere. Da ble det også innredet enda et rom i fyrtårnet til en reserveassistent. Åsvær fyrstasjon ble elektrifisert i 1964 med strøm fra dieselaggregater. Etter at fyret ble avbemannet, overtok mannskapet på losskøyta ansvaret for tilsynet med fyrlyset. Åsvær fyr ble fredet i 2000. Seløy kystferie leier nå bygningene av Kystverket og organiserer RIB-turer til fyret med omvisning. Les mer i Store norske leksikon fyr fyrtårn Kystverket Eksterne lenker Norsk Fyrhistorisk Forening Kystverket: Norsk fyrliste Litteratur Bjørkhaug, Birger og Poulsson, Sven (1986). Norges fyr, bind 2. Fra Stad til Grense-Jakobselv. Grøndahl & Søn forlag AS. Lauritzen, Per Roger (2019). Norske fyrstasjoner. Besøksfyr langs hele kysten. Kystverkmusea.